CELEX: 32020R0129
Language: ro
Date: 2019-11-26 00:00:00
Title: Regulamentul Delegat (UE) 2020/129 al Comisiei din 26 noiembrie 2019 de modificare a pragului de vulnerabilitate stabilit la punctul 1 litera (b) din anexa VII la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare

31.1.2020   
               
               
                  RO
               
               
                  Jurnalul Oficial al Uniunii Europene
               
               
                  L 27/8
               
            
         REGULAMENTUL DELEGAT (UE) 2020/129 AL COMISIEI
         din 26 noiembrie 2019
         de modificare a pragului de vulnerabilitate stabilit la punctul 1 litera (b) din anexa VII la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 (1) al Consiliului, în special articolul 9 alineatul (2),
         întrucât:
         
                     (1)
                  
                  
                     În conformitate cu articolul 9 alineatul (1) litera (a) din Regulamentul (UE) nr. 978/2012, o țară care beneficiază de sistemul generalizat de preferințe (SGP) poate beneficia de preferințele tarifare prevăzute în cadrul regimului special de încurajare a dezvoltării durabile și a bunei guvernanțe, în cazul în care este considerată a fi vulnerabilă din cauza lipsei de diversificare și a integrării insuficiente în sistemul comercial internațional, astfel cum este definit în anexa VII la Regulamentul (UE) nr. 978/2012.
                  
               
                     (2)
                  
                  
                     În conformitate cu punctul 1 litera (b) din anexa VII la Regulamentul (UE) nr. 978/2012, pentru ca o țară să fie considerată vulnerabilă, importurile de produse enumerate în anexa IX în Uniune din țara respectivă ar trebui să reprezinte, ca medie, în ultimii trei ani consecutivi, o valoare inferioară pragului de 6,5 % din valoarea totală a importurilor din țările beneficiare ale SGP în Uniune.
                  
               
                     (3)
                  
                  
                     În cazul în care se modifică lista țărilor care beneficiază de SGP, Regulamentul (UE) nr. 978/2012 împuternicește Comisia să adopte acte delegate de modificare a anexei VII în vederea revizuirii pragului de vulnerabilitate definit în anexa VII la punctul 1 litera (b), astfel încât să se mențină aceeași pondere a pragului de vulnerabilitate în ceea ce privește stabilirea caracterului vulnerabil al țărilor, indiferent de modificările aduse listei țărilor care beneficiază de SGP. În conformitate cu anexa VII la Regulamentul (UE) nr. 978/2012, ponderea pragului de vulnerabilitate este valoarea importurilor totale în Uniune de produse enumerate în anexa IX din toate țările beneficiare ale SGP, luate ca medie.
                  
               
                     (4)
                  
                  
                     Regulamentul delegat (UE) 2015/602 al Comisiei (2) a modificat pragul de vulnerabilitate de la 2 % la 6,5 %, aplicabil începând cu 1 ianuarie 2015.
                  
               
                     (5)
                  
                  
                     Lista beneficiarilor SGP din anexa II la Regulamentul (UE) nr. 978/2012 a fost modificată în mod substanțial, deoarece au fost eliminate douăzeci și una de țări între ultima revizuire a pragului de vulnerabilitate din 2015 și 1 ianuarie 2019. Prin urmare, este necesar să se modifice pragul de vulnerabilitate stabilit la punctul 1 litera (b) din anexa VII la Regulamentul (UE) nr. 978/2012.
                  
               
                     (6)
                  
                  
                     Ca urmare a modificărilor aduse listei țărilor din anexa II la Regulamentul (UE) nr. 978/2012 între ultima modificare a criteriului de vulnerabilitate din 2015 și 1 ianuarie 2019, totalul importurilor în Uniune de produse enumerate în anexa IX din toate țările care beneficiază de SGP luate ca medie ar scădea cu 12,2 %. Prin urmare, o ridicare a pragului de vulnerabilitate de la 6,5 % la 7,4 % începând cu 1 ianuarie 2019 ar menține aceeași proporție a pragului de vulnerabilitate precum cea prevăzută în anexa VII la Regulamentul (UE) nr. 978/2012.
                  
               
                     (7)
                  
                  
                     Pentru a ține seama de datele efective ale modificărilor aduse listei țărilor din anexa II la Regulamentul (UE) nr. 978/2012 și impactul acestora asupra vulnerabilității țărilor beneficiare, acest prag intră în vigoare la 1 ianuarie 2019,
                  
               ADOPTĂ PREZENTUL REGULAMENT:
         
            Articolul 1
            La punctul 1 litera (b) din anexa VII la Regulamentul (UE) nr. 978/2012, pragul de „6,5 %” se înlocuiește cu „7,4 %”.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 noiembrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 303, 31.10.2012, p. 1.
         
            (2)  Regulamentul delegat (UE) 2015/602 al Comisiei din 9 februarie 2015 de modificare a Regulamentului (UE) nr. 978/2012 al Parlamentului European și al Consiliului în ceea ce privește pragul de vulnerabilitate definit la punctul 1 litera (b) din anexa VII la respectivul regulament (JO L 100, 17.4.2015, p. 8).